钦定古今图书集成/明伦汇编/氏族典/第122卷 > 陈祐
## 钦定古今图书集成/明伦汇编/氏族典/第122卷 > 陈祐

按《宋史陈祐传》：“祐字纯益，仙井人，第进士，元符末，以
吏部员外郎拜右正言，上疏迁右司谏，言林希绍圣
初掌书命，草吕大防、刘挚、苏辙、梁焘等制，皆务求合
章惇之意。陛下顷用臣言，褫其职，自大名移扬州，而
希谢表具言皆出于先朝。大抵奸人诋毁善类，事成
则摅己所愤，事败则归过于君。至如过失未形而训
辞先具，安得为责人之实？历辨诋诬而上侵圣烈，安
得为臣子之谊？”不一二年，致位枢近，而希尚敢忿躁
不平，谢章慢上不敬，此而可忍，孰不可忍！希再降知
舒州。又论章惇、蔡京、蔡卞、郝随、邓洵武忤旨，通判滁
州。卞乞贬伯雨等，祐在数中，编管澧州，徙归州，复承
议郎，卒。